Man wat honde glo met gholfstok doodslaan, weer in hofLeané Wolmarans se drie honde. Foto: Verskaf Johan van Zyl is op ŉ aanklag van dieremishandeling in hegtenis geneem nadat hy op 18 April na bewering sy bure, Neels en Leané Wolmarans, se drie honde met ŉ gholfstok in die Pebble Sands-kompleks in Mooikloofrif doodgeslaan het. Hy is intussen op borgtog vrygelaat. Leon van der Merwe, ŉ prokureur van Roestoff en Kruse prokureurs wat die Wolmaranse verteenwoordig, het Dinsdag aan Maroela Media gesê die egpaar het nog nie besluit of ŉ bykomende skadevergoedingeis teen Van Zyl ingestel gaan word nie, omdat hulle wag dat die strafregtelike proses eers afgehandel word. “Die hofproses kan ŉ lang tyd neem, dus wag ons eers om te sien wat gebeur. Ons praat wel met Van Zyl se regspan, maar ek kan nie nou meer besonderhede gee nie,” het Van der Merwe gesê. Tom Robbertse, Leané se pa, het vroeër aan Maroela Media gesê sy dogter en haar man was ten tyde van die voorval weg vir die naweek. Leané het met hul terugkeer bloed en breinweefsel op hul erf gekry. Die polisie en DBV is ontbied om die toneel te ondersoek. Toe Van Zyl omstreeks 12:00 terugkeer nadat hy gaan gholf speel het, het die polisie hom ondervra en sy motorhuis deursoek. In die motorhuis is bloed gevind waar een van die honde glo doodgeslaan is. Volgens Robbertse het Van Zyl erken dat hy twee van die honde in die erf en die ander een in sy motorhuis met ŉ gholfstok doodgeslaan het. Hy het die polisie na ŉ nabygeleë veld geneem waar hy die honde se karkasse in ŉ swart sak weggegooi het. Die karkasse is deur die polisie weggeneem vir forensiese toetse. Die honde was twee miniatuurwindhonde en ŉ Jack Russel.